Mette Frederiksen erkender da også, at hun er delt på spørgsmålet om prisen på cigaretter.

- Det er svært det her med cigaretpriser, det må jeg være helt ærlig at sige. På den ene side skal vi have hindret, at unge starter med at ryge, og vi skal gerne have antallet af rygere ned – ikke mindst på grund af risikoen for kræft, siger hun.

Vi går ikke til valg på at sætte cigaretpriserne op, men vi har jo en kontinuerlig vigtig opgave i at sikre, at der er færre danskere, der dør af kræft. Der er jeg åben for alle diskussioner. Mette Frederiksen

- Overfor det står så, at jeg jo også i høj grad risikerer mennesker, der ikke har ret mange penge, og nogle af dem er altså rygere. Det vil få en kæmpe social slagside, hvis man bare sætter priserne op.

Men nu åbner kommer Mette Frederiksen altså med en idé om de fremtidige cigaretpriser.

Hvordan skulle sådan et system se ud, og hvad skulle en pakke cigaretter koste for de unge?

- Jeg tør ikke sige, hvordan sådan et system skulle se ud, og jeg ved heller ikke, om det kan lade sig gøre. Jeg er bare ærlig her og siger, at jeg synes, at der er nogle dilemmaer, og for mig er svaret ikke bare at fyre prisen så meget op, at man slår bunden ud af pensionerne, siger Mette Frederiksen.

Mette Frederiksen giver stort flertal ret

I Folketinget er der et stort, bredt flertal for at hæve prisen på en pakke cigaretter – men den præcise pris er der stor uenighed om.

Statsminister Lars Løkke Rasmussen har varslet et udspil på området i indeværende valgkamp, men har endnu ikke sat en pris på, hvad 20 cigaretter skal koste.

Læs også : Folketingets 9 partier sætter deres pris: Det skal en pakke cigaretter koste

Liberal Alliance, Nye Borgerlige og partiet Klaus Riskær Pedersen vil ikke hæve afgiften på en pakke cigaretter.

Hos de resterende partier mener man, at en pakke cigaretter skal koste alt mellem 50 og 80 kroner.

Og parterne, der foreslår prisstigninger, har fat i noget, erkender Mette Frederiksen.

- Alle de, der foreslår højere cigaretpriser, har jo ret i, at det sikkert vil være et effektivt middel til at få antallet af rygere ned. Så måske kunne en vej være, at vi sætter prisen op for de unge.

Statsministeren har jo kaldt det tøset, fordi du ikke har villet melde ud, om der skal ske noget ved priserne. Kommer der til at ske noget med prisen på cigaretter med dig ved magten efter det her valg?

- Det vil jeg ikke love, at der gør. For vi går ikke til valg på at sætte cigaretpriserne op, men vi har jo en kontinuerlig vigtig opgave i at sikre, at der er færre danskere, der dør af kræft. Der er jeg åben for alle diskussioner. Jeg prøver bare også at være den, der lige prøver at sikre, at der også er noget social balance i tingene.